**Evaristo González Fernández**, coñecido como **Evaristo de Sela**, nado na Graxa (Sela, Arbo) o 2 de marzo de 1917 e finado en Vigo o 28 de xuño de 1994, foi un catedrático de grego, poeta e tradutor galego.

Traxectoria
-----------

De pai reloxeiro e nai labrega, foi o cuarto e derradeiro fillo do matrimonio. Aos doce anos conseguiu unha bolsa para estudar no Seminario de Tui onde estivo catro anos. Despois pasou dous anos cos Xesuítas de Marquain (Tournai, Bélxica) e antes de facer os votos dubidou e regresou á súa aldea en 1935. Ao ano seguinte alistouse como voluntario no Rexemento de Artillaría Lixeira nº 15 de Pontevedra. Logo do golpe de Estado do 18 de xullo de 1936 e espantado pola represión dos franquistas, desertou xunto co soldado Manuel Rincón Álvarez e o cabo Manuel Quinteiro Segade. Colleron un tren, baixaron nas Neves e atravesaron o río Miño. Foron capturados pola policía portuguesa e entregado á Garda Civil en Salvaterra de Miño. Xulgados por deserción en consello de guerra o 19 de setembro de 1936, Evaristo e Manuel Rincón foron condenados a cadea perpetua e Manuel Quinteiro, considerado o indutor, a pena de morte. Estivo preso en Caldas de Reis e na Illa de San Simón. Ingresou na prisión do Forte de San Cristovo de Pamplona o 11 de outubro de 1937, de onde saíu en prisión atenuada o 1 de xuño de 1941. Despois enviárono ao Campo de concentración de Miranda de Ebro e de alí pasou ao Batallón Disciplinario de Soldados Traballadores número 91 en Fuerteventura, de onde saíu en liberdade condicional o 23 de xullo de 1942. Autodidacta, licenciouse en Filosofía e Letras pola Universidade de Santiago de Compostela. Foi profesor no ensino medio. Finou en Vigo o 28 de xuño de 1994.

### Tradución

É autor das tradución ao galego dende a lingua orixinal dos clásicos a *Ilíada* e a *Odisea*, editadas polo Consello da Cultura Galega en 1990 e distribuídas pola Editorial Galaxia como parte da colección "Clásicos Greco-Latinos".

Tamén verteu obras de autores contemporáneos como Kavafis, Giorgos Seferis ou Odiseas Elytis (*Poesía Neohelénica, 1708-1977*. Xunta de Galicia, 2001).

Obra poética
------------

* *Amar* (Vigo, 1945)
* *Versos de preso e outras rimas* (Ediciós do Castro, 2007 - publicación póstuma)

Notas
-----

1. ↑  *El Pueblo Gallego*, 20-9-1936, p. 7.
2. ↑  *El Diario de Pontevedra*, 21-9-1936, p. 2.
3. ↑  Cabe sinalar que xusto tras a morte de Francisco Franco, Sela escribiu unha catártica *execratio* contra el: «Asesino de auroras, / frío Herodes de España / sanguinario profeta», como sinala o académico Alonso Montero.
4. ↑  *Homenaxe a Evaristo de Sela* Arquivado 13 de novembro de 2016 en Wayback Machine. no blog da editorial Galaxia o 28 de novembro de 2011.
5. ↑  *La Voz de Galicia*, 30-6-1994, p. 64
6. ↑  Crónica da homenaxe a Evaristo de Sela
7. ↑  *Evaristo de Sela ou Homero en galego, vinte anos após a súa morte* Arquivado 13 de novembro de 2016 en Wayback Machine. *SermosGaliza* o 28 de xuño de 2014.

Véxase tamén
------------

### Bibliografía

* *Dicionario biográfico de Galicia*. Ir Indo Edicións. 2010-2011.
* Alonso Montero, Xesús (2006). *Os escritores galegos ante a guerra civil española*. Galaxia. ISBN 978-84-8288-979-5.
* Fernández del Riego, F. (1992) [1990]. *Diccionario de escritores en lingua galega* (2ª ed.). Do Castro. ISBN 84-7492-465-0.
* Abilleira Sanmartín, Xosé e González Balbuena, Stella Maris (coord.) (2019). *Homenaxe a Evaristo de Sela (1917-1994). Estudos e lembranzas sobre a vida e a obra do helenista e poeta*. Xerais.

### Ligazóns externas

* *Evaristo de Sela, un helenista singular* (2/3/2017), Real Academia Galega.
* Alonso Montero, Xesús (4/9/2002). "Evaristo de Sela: paixón polo grego", *La Voz de Galicia*.
* *Evaristo de Sela, o home que invitou Homero á súa aldea*, *Nós Diario*, 2/4/2020.
* Ficha en Los presos del penal de Ezcaba

* Evaristo de Sela na páxina web *Nomes e Voces*.

|  |  |
| --- | --- |
| Control de autoridades | 
* Wd: Q28113975
* WorldCat
* VIAF: 53617493
* BNE: XX1054423
* GND: 136741207
* ISNI: 0000 0000 5925 7071
* LCCN: n2008012156
* SUDOC: 147492912

 |